Memes ma kemmjont a-hed istor ar Bauhaus, e chomas ar stalioù-labour unan eus lodennoù pouezusañ stummadur ar studierien. Adalek 1920 e voe aozet ar chelenn daoubennek (mestr ar stummoù ha mestr-artizan) evit ma vefe aesoch lakaat ar chelenn arzoù spis hag ar chelenn pleustrek da dostaat an eil ouzh egile[32]. Pa voe krouet ar Bauhaus e oa ar stalioù-labour da heul : hini ar gwiad, hini ar poderezh, hini ar metal, hini ar choad hag an arrebeuri, hini al livañ mogerioù, re ar chizellañ (koad ha maen), hini ar moullañ ha hini ar cheinañ [33]. Evel-se e chomas an aozadur betek ma vefe krouet ar stal-labour a eil renk gant Meyer, bodet enni ar stal-labour koad, hini ar metal ha hini al livañ mogerioù[24]. Rann ar savouriezh, dibenn ar stummadur evel ma oa bet ijinet gant Gropius, a zigoras e 1927 nemetken, dindan renerezh Meyer[34].